घट्टे खोलामा पक्की पुल बनेपछि स्थानीयलाई सहज
दोलखाको भीमेश्वर नगरपालिका र शैलुङ गाउँपालिकाको सिमानाको घट्टे खोलामा पक्की पुल बनेपछि स्थानीयलाई यात्रा गर्न सहज भएको छ ।
सुजन काफ्लेचरीकोट, जेठ ३१ गते । दोलखाको भीमेश्वर नगरपालिका र शैलुङ गाउँपालिकाको सिमानाको घट्टे खोलामा पक्की पुल बनेपछि स्थानीयलाई यात्रा गर्न सहज भएको छ । भौतिक पूर्वाधार मन्त्रालय अन्तर्गतको पूर्वाधार विकास कार्यालय सिन्धुपाल्चोकको लगानीमा पक्की पुल बनेपछि यो सडकखण्ड भएर यात्रा गर्ने यात्रुलाई यात्रा गर्न सहज भएको हो ।यसअघि पुल नहुँदा जोखिम मोलेर खोला तर्नुपर्ने बाध्यता थियो । पक्की पुल निर्माण सकिएपछि यस भेगका नागरिकलाई हिउँदे तथा वर्षातको समयमा खोला पार गर्न सहज भएको शैलुङ गाउँपालिका –४ का नरेन्द्र सुबेदीले बताउनुभयो ।असारमा रोपाइँ गर्नु पारी खेत जानुपर्थ्यो, खोला बढेपछि पारी नै बास बस्नुपर्ने समयमा रहेकोमा पुल बनेपछि सो समस्याको अन्त्य भएको सुवेदीले बताउनुभयो । एकातिर समयमै सामान ढुवानी गर्न नपाउने, अर्कोतिर खर्चिलो व्यवधानले सताउने, पुल बनेपछि त्यो सबै समस्या दूर भएको स्थानीय बासिन्दा बताउनुहुन्छ । त्यतिमात्र होइन, घट्टे खोलाका कारण खोलापारि क्षेत्रका बासिन्दा बर्खा लागेपछि खाद्यान्नदेखि त्यहाँ उत्पादित, दूध, तरकारीका साथै आवश्यक सामग्री ढुवानी गर्न समस्या व्यहोर्दै आइरहेकामा अब समस्याबाट मुक्त भएका छन् । खेतमा फलाएको तरकारी घर आँगनबाटै गाडीमा लोड गरेर बेच्न पाएकामा खुसी छन् । घर नजिकै बगिरहेको खोलाले बर्खा लागेसँगै आवतजावतमा समस्या भएपछि त्यहाँबाट पारि जान खोला घट्नुपर्ने बाध्यता थियो । अहिले खोलामा पुल बनेसँगै घर आँगनबाटै तरकारी बेच्न पाएकामा धेरै खुसी लागेको उहाँले बताउनुभयो ।  पुल बनेपछि कृषिबाली सदरमुकाम चरिकोटका बजारसम्म लैजान सहज भएको अर्का स्थानीय सिताराम कायस्थले बताउनुभयो । स्थानीयले उत्पादन गरेको गहुँ, धान, लसुन, प्याज, आलु लगायतका बालीहरू कृषकको खेतबारीबाट नै बिक्री हुने थालेपछि किसानहरूमा खुसी छाएको कायस्थको भनाइ छ ।सो पुल २०७७ असार १५ मा करिब ४ करोडमा ३ वर्षमा निर्माण सम्पन्न गर्ने गरी सम्झौता गरिएको थियो । ३५ मिटर लम्बाई रहेको सो पुल निर्माण अन्तिम चरणमा पुगेको छ । पुल बनेपछि बाह्रै महिना शैलुङ चरिकोट सडक खण्डमा यात्रा गर्न सहज भएको छ ।